Ebitongole by’obwannakyewa ebikola ku by’emmere mu ggwanga biraze okutya ku mutindo gw’eby’emmere Bannayuganda gye balya. Kino kizze lwa nsonga nti tewali nkola nnuŋŋamu erwanyisa okutunda emmere ewumbye mu Uganda. Emyezi egiyise wabaddewo embiranye mu basuubuzi abaali batwala obuwunga ne kasooli mu ggwanga lya South Sudan, olwa gavumenti yaayo okubowa emmaali yaabwe ng’egamba nti emmere eyo yali ya bulabe eri obulamu bw’abantu baabwe. Abasuubuzi beekalakaasa nga bagamba nti ekyakolebwa South Sudan kyali kikyamu, era baali balumiriza nti emmere yali ku mutindo ogusaanye, ne banenya gavumenti ya South Sudan okubafiiriza. Ekitongole kya Uganda ekivunaanyizibwa ku by’omutindo ki-Uganda National Bureau of Standards kyaddamu ne kyekebejja emmere eyo. Kyafulumya alipoota eraga nti obuwunga ne kasooli ebiri mu bitereke ebiwerera ddala bitaano ebyali bitwalibwa mu South Sudan byali tebituukiridde mu mutindo, era nga yali etandise okuwumba. Agnes Kirabo akulira ekitongole ky’obwannakyewa ekirwanirira eby’emmere ekiyitibwa Food Rights Alliance Uganda, agambye nti kino kisaanye kiwe gavumenti ya Uganda ekyokuyiga, eteeke amaanyi ku mmere eriibwa Bannayuganda, kubanga eyinza okubaleetera endwadde enkambwe. Agnes Kirabo era agambye nti ekitongole kya ekivunaanyizibwa ku byomutindo mu ggwanga tekinnafuna busoboozi bumala okukola ku byoomutindo gwa buli kimu mu ggwanga.